Úradný vestník L 059 , 04/03/1992 S. 0017 - 0018

Fínske špeciálne vydanie: Kapitola 7 Zväzok 4 S. 0078

Švédske špeciálne vydanie: Kapitola 7 Zväzok 4 S. 0078



Rozhodnutie Rady z 25. februára 1992 o rádionavigačných systémoch pre Európu (92/143/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 84 ods. 2, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže Medzinárodný dohovor o bezpečnosti ľudského života na mori z roku 1974 (Solas 1974), navrhnutý pod záštitou Medzinárodnej námornej organizácie (IMO), žiada zmluvné strany, aby sa dohodli o zriadení a udržiavaní takej pomoci navigácii, aká zodpovedá objemu prepravy a stupňu rizika; keďže vo svojej rezolúcii A.666 (16) sa IMO zmieňuje o potrebe svetového rádionavigačného systému a o možnostiach regionálnej aplikácie pozemných systémov, ako sú Chayka, Decca Navigator, Loran-C, Omega a Differential Omega; keďže Medzinárodné združenie pre námornú signalizáciu potvrdzuje, že na splnenie požiadaviek námornej navigácie je potrebný pozemný rádionavigačný systém až do doby, kým nebudú použiteľné viacúčelové satelitné systémy, a aj potom ako paralela k týmto systémom; keďže je záležitosťou spoločenstva zabezpečiť najvyšší stupeň bezpečnosti navigácie a ochrany morského prostredia; keďže pobrežná ochrana Spojených štátov sa rozhodla ukončiť svoje záväzky spojené so systémom Loran-C mimo USA od roku 1994 a zamýšľa ponúknuť zariadenia systému Loran-C hostiteľským štátom; keďže niektoré členské štáty majú v úmysle participovať prostredníctvom jednej alebo viacerých regionálnych dohôd na zriadení reťazca Loran-C, pokrývajúceho severozápadnú Európu, severný Atlantik, Stredozemné more, Iberský polostrov a Baltik, zatiaľ čo určitý počet týchto oblastí je už pokrytý systémami Decca a Omega; keďže sa od členských štátov nepožaduje, aby sa zbavili existujúcich rádionavigačných systémov, ako sú Decca a Omega, za predpokladu, že si splnia svoje záväzky vo vzťahu k Loran-C v súlade s regionálnymi dohodami; keďže systém Loran-C vyhovuje najmä medzinárodným požiadavkám a jeho všeobecnejšia aplikácia nebráni rozvoju satelitnej pomoci navigácii, obzvlášť ako kombinované pokrytie satelitom a systémom Loran-C bude ponúkať kvalitný stupeň systému verifikácie a kontinuity rádionavigačného pokrytia v prospech bezpečnosti na mori a ochrany morského prostredia; keďže zriadenie regionálnych systémov Loran-C musí zabezpečiť súvislé a úplné pokrytie európskej námornej oblasti, a pokiaľ možno nebude znamenať dodatočné náklady pre užívateľov existujúcich pozemných rádionavigačných systémov, PRIJALA TOTO ROZHODNUTIE: Článok 1 1. Bez dosahu na existujúce rádionavigačné systémy členské štáty, ktoré participujú alebo sa spoločne podieľajú v regionálnych dohodách na systéme Loran-C, budú tak robiť spôsobom, ktorý spĺňa medzinárodné ciele. 2. Vzhľadom na ich účasť v regionálnych dohodách uvedených v odseku 1 členské štáty sa musia snažiť o dosiahnutie takého usporiadania rádionavigačných systémov, ktoré pokrýva čo možno najväčšiu geografickú oblasť Európy a priľahlých vôd. Článok 2 Komisia: - zabezpečí koordináciu členských štátov participujúcich v regionálnych dohodách uvedených v odseku 1 z hľadiska kompatibility medzi reťazcami systému Loran-C zavedenými na regionálnej úrovni, - podporí rozvoj prijímačov, berúc do úvahy pokračujúci rozvoj satelitných systémov a rozšírenie súčasného systému Loran-C, - vykonáva svoju činnosť z hľadiska plánu rádionavigácie, ktorý berie do úvahy rozvoj satelitného navigačného systému, existujúcich pozemných systémov a rádionavigačných plánov členských štátov - a v prípade potreby navrhne Rade nevyhnutné opatrenia. Článok 3 Členovia alebo pozorovatelia v rámci Medzinárodného združenia pre námornú signalizáciu, členské štáty a Komisia podporujú úsilie zamerané na zriadenie svetového rádionavigačného systému vrátane reťazca európskeho systému Loran-C s cieľom celosvetového rozšírenia pokrytia systémom Loran-C, aby bola zabezpečená bezpečnosť navigácie a ochrana morského prostredia. Článok 4 Toto rozhodnutie je adresované členským štátom. V Bruseli 25. februára 1992 Za Radu predseda Vitor Martins [1] Ú. v. ES C 53, 28.2.1991, s. 71, a Ú. v. ES C 317, 7.12.1991, s. 16. [2] Ú. v. ES C 280, 28.10.1991, s. 32. [3] Ú. v. ES C 159, 17.6.1991, s. 22. --------------------------------------------------